**Cyklámen purpurový** (iné názvy: **cyklámen červenkastý**, **cyklámen európsky**; lat. *Cyclamen purpurascens*, staršie *Cyclamen europaeum*) je druh rastliny z čeľade prvosienkovité (*Primulaceae*).

Vyskytuje sa v strednej Európe, severnom Taliansku a Slovinsku. Na Slovensku do cyklámenu purpurového podľa niektorých názorov patrí ako poddruh či forma taxón cyklámen fatranský.

Je to hľuzovitá trvalka, väčšinou s pestrými listami a v lete so sýto ružovými kvetmi.

Je jedovatý, obsahuje glykozid cyklamín.

Opis
----

Rastie v listnatých alebo zmiešaných lesoch, najmä medzi bukmi a na vápencovom podloží, v nadmorskej výške 250 až 1 300 m n. m. v kontinentálnej Európe od východného Francúzska cez Alpy po Poľsko a na juh až po Bosnu a Hercegovinu. Vyskytuje sa aj v horských častiach Rumunska a západného Ruska, kde bol introdukovaný.

Kvety a listy rastú z púčikov v hornej časti okrúhlo sploštenej hľuzy. Korene vyrastajú zo strán a zospodu. Staršie hľuzy môžu byť zdeformované a vytvárať „prsty" s oddeleným rastom.

Kvety sa objavujú pred alebo s listami a majú 5 okvetných lístkov smerujúcich nahor. Kvety majú sladkú vôňu a farbu od svetlo ružovej po purpurovú alebo ružovo-karmínovú a sú dlhé 17 až 25 mm. Okvetné lístky sú eliptické a skrútené, často stočené do uška (*auricula*), aj keď menej výrazne ako tie u druhu *Cyclamen hederifolium*. Forma „Album" má biele kvety, aj keď sa ťažšie pestuje. „Lake Garda" má strieborné listy a ružové kvety.

Listy majú obličkovitý až srdcovitý tvar, sú rovnako široké ako dlhé alebo dlhšie. Okraj listu je hladký alebo mierne zubatý, na rozdiel od príbuzného druhu *Cyclamen colchicum*, ktorý má listy vždy výrazne zubaté. Farba listu sa líši od zelenej po striebornú, ale najbežnejší vzor je zelený so svetlo zeleným až strieborným mramorovaním, ktorý zhruba kopíruje obrys listu. Spodná strana je červenofialová. Vzhľadom na chladné a vlhké podnebie v pôvodnom areáli rozšírenia je takmer vždyzelený: nové listy sa objavujú v lete, zatiaľ čo staré listy blednú. Všetky ostatné cyklamény, okrem úzko príbuzného *Cyclamen colchicum*, majú v pôvodnom areáli rozšírenia v lete obdobie pokoja.

Po oplodnení sa stopka kvetu pevne zvinie, začínajúc na konci. Semená, po dozretí sú jantárové a držia sa v okrúhlej tobolke, ktorá dozrieva v lete rok po odkvitnutí.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Cyklámen purpurový**
* Spolupracuj na Wikidruhoch Wikidruhy ponúkajú informácie na tému **Cyklámen purpurový**

Zdroje
------

*Tento článok je čiastočný alebo úplný preklad článku Cyclamen purpurascens na anglickej Wikipédii.*

1. ↑  Schweizer, F. & Hasinger, O. 2014. Cyclamen purpurascens. The IUCN Red List of Threatened Species 2014: e.T196750A2475951.. Prístup 7. september 2021.
2. ↑  ČERVENKA, Martin, et al. *Slovenské botanické názvoslovie : rastlinná výroba*. 1. vyd. Bratislava : Príroda, 1986. 517 s. S. 195.
3. ↑  LUKNIŠ, Michal, a kol. *Slovensko*. 1. vyd. Zväzok 2 : Príroda. Bratislava : Vydavateľstvo Obzor, 1972. 917 s. S. 425.
4. ↑  ČERVENKA, M. et al. Z našej prírody – rastliny….Bratislava: Príroda. 1984, S. 284
5. 1 2  Christopher Grey-Wilson. *The Rock Garden Plant Primer: Easy, Small Plants for Containers, Patios, and the Open Garden*. [s.l.] : Timber Press, 16 September 2009. Dostupné online. ISBN 978-0-88192-928-7. S. 86–87.
6. ↑   *RHS A-Z encyclopedia of garden plants*. United Kingdom : Dorling Kindersley, 2008. ISBN 978-1405332965. S. 1136.
7. ↑   *Cyclamen purpurascens* [online]. Royal Horticultural Society, [cit. 2021-09-07]. Dostupné online.
8. ↑  FULLER, Thomas C.; Elizabeth May McClintock. *Poisonous Plants of California*. [s.l.] : University of California Press, 1986. 433 s. Dostupné online. ISBN 978-0-520-05569-8. S. 211. (po anglicky)
9. ↑  Unusual Cyclamen purpurascens growth behaviour (photos of tuber). Scottish Rock Garden Club Forum.